Broj: 711-I-1839-M-115/21-05-8

Zagreb, 15. listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnika Branimira Milera, općinskog načelnika Općine Sirač do 20. svibnja 2021.g.,** za davanjem mišljenja Povjerenstva, na 145. sjednici, održanoj 15. listopada 2021.g., daje sljedeće

**MIŠLJENJE**

1. **Na temelju članka 14. stavka 1., u vezi s člankom 20. stavkom 3. ZSSI-a, dužnosnik Branimir Miler, općinski načelnik Općine Sirač do 20. svibnja 2021.g., u razdoblju od dvanaest mjeseci nakon prestanka obnašanja navedene dužnosti ne može biti član Nadzornog odbora trgovačkog društva Darkom d.o.o.**
2. **S obzirom da se zahtjev za davanjem mišljenja u pogledu obavljanja funkcije zamjenika predsjednika Nadzornog odbora trgovačkog društva Vodoprivreda Daruvar d.d. te članstva u Upravnom vijeću Županijske uprave za ceste Bjelovarsko-bilogorske županije, odnosi na već realizirane situacije koje upućuju na moguću povredu odredbi ZSSI-a, Povjerenstvo će o navedenim okolnostima odlučivati u predmetu koji se vodi pod brojem P-181/21.**

Obrazloženje

Zahtjev za davanjem mišljenja Povjerenstva podnio je dužnosnik Branimir Miler, općinski načelnik Općine Sirač do 20. svibnja 2021.g.. U knjigama ulazne pošte zahtjev je zaprimljen pod poslovnim brojem: 711-U-4759-M-115/21-01-5 dana 20. rujna 2021.g., povodom kojeg je otvoren predmet broj M-115/21.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu odredbi navedenoga Zakona. Uvidom u Registar dužnosnika koji ustrojava i vodi Povjerenstvo utvrđeno je da je Branimir Miler obnašao dužnost općinskog načelnika Općine Sirač do 20. svibnja 2021.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu dužnosnik od Povjerenstva traži mišljenje može li biti član Nadzornog odbora trgovačkog društva Darkom d.o.o., zatim član Nadzornog odbora trgovačkog društva Vodoprivreda Daruvar d.d te član Upravnog vijeća Županijske uprave za ceste Bjelovarsko-bilogorske županije kao predstavnik Bjelovarsko-bilogorske županije.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Stavkom 2. istog članka propisano je da iznimno, dužnosnici mogu biti članovi u najviše do dva upravna vijeća ustanova, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 20. stavkom 3. ZSSI-a propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, a stavak 4. istog članka propisuje da predstavničko tijelo jedinice lokalne, odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Člankom 20. stavkom 3. ZSSI-a propisano je da obveze koje za dužnosnike proizlaze iz članka 14. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Povjerenstvo je izvršilo uvid u podatke upisane u sudskom registru Trgovačkog suda u Bjelovaru te je utvrdilo da je pod matičnim brojem subjekta: 010038177, OIB: 51300447787 upisano trgovačko društvo Darkom d.o.o. sa sjedištem u Daruvaru. Kao osnivači/članovi navedenog društva upisani su: Grad Daruvar, Općina Sirač, Općina Đulovac, Općina Končanica te Općina Dežanovac. Dužnosnik Branimir Miler nije upisan kao osoba ovlaštena za zastupanje niti kao član Nadzornog odbora navedenog trgovačkog društva.

Na zahtjev Povjerenstva, trgovačko društvo Darkom d.o.o. dostavilo je očitovanje Urbroj: 504/21 od 11. listopada 2021.g. u kojem se navodi da dužnosnik Branimir Miler od dana 20. svibnja 2021.g. kada je prestao obnašati dužnost općinskog načelnika Općine Sirač do dana pisanja očitovanja nije imenovan u Nadzorni odbor navedenog trgovačkog društva.

Vezano za članstvo u Nadzornom odboru trgovačkog društva Darkom d.o.o., Povjerenstvo ističe da zabrana članstva u nadzornim odborima trgovačkih društava, propisana člankom 14. stavkom 1. ZSSI-a, sukladno članku 20. stavku 3. ZSSI-a obvezuje dužnosnike za vrijeme trajanja mandata, kao i još dvanaest godina nakon prestanka mandata. Navedena zabrana propisana je beziznimno te se odnosi na sve dužnosnike, kao i na sva trgovačka društva, neovisno o vlasništvu istih.

Slijedom navedenoga, dužnosnik Branimir Miler u razdoblju od godinu dana nakon prestanka obnašanja dužnosti općinskog načelnika Općine Sirač ne može obavljati funkciju člana Nadzornog odbora trgovačkog društva Darkom d.o.o.

Povjerenstvo je nadalje utvrdilo da je u sudskom registru Trgovačkog suda u Bjelovaru, pod matičnim brojem subjekta: 010029056, upisano trgovačko društvo Vodoprivreda Daruvar d.d., OIB: 87991068807. Dužnosnik Branimir Miler upisan je kao zamjenik predsjednika Nadzornog odbora navedenog trgovačkog društva od 31. kolovoza 2021.g.

Također, u sudskom registru istog trgovačkog suda pod matičnim brojem subjekta: 010035584, OIB: 21876944804, upisana je ustanova Županijska uprava za ceste Bjelovarsko-bilogorske županije čiji jedini osnivač je Bjelovarsko-bilogorska županija.

Povjerenstvo je nadalje, povodom zaprimljenog zahtjeva za davanjem mišljenja, izvršilo uvid u spis predmeta koji se vodi pod brojem P-181/21 u odnosu na dužnosnike Valnu Bastijančić Erjavec, zamjenicu gradonačelnika Grada Bjelovara do 20. svibnja 2021.g., Branimira Milera, općinskog načelnika Općine Sirač do 20. svibnja 2021.g. i Dragu Hodaka, općinskog načelnika Općine Đulovac do 3. lipnja 2021.g.

U navedenom predmetu Povjerenstvo je pribavilo očitovanje Županijske uprava za ceste Bjelovarsko-bilogorske županije KLASA: 345-09-21-08/198, URBROJ:345-05-01-1-21/694 od 23. rujna 2021.g. u kojem se navodi da je dužnosnik Branimir Miler bio član Upravnog vijeća navedene ustanove od 8. srpnja do 23. rujna 2021.g. te mu je za isto uplaćena nakanda u iznosu od 1161,29 kn neto.

U istom predmetu Povjerenstvo je od Bjelovarsko-bilogorske županije i od Grada Bjelovara zatražilo očitovanje je li ustanova Županijska uprava za ceste Bjelovarsko-bilogorske županije proglašena ustanovom od posebnog interesa za navedenu jedinicu lokalne, odnosno područne (regionalne) samouprave.

Iz dostavljenih očitovanja Bjelovarsko-bilogorske županije i Grada Bjelovara utvrđeno je da navedena ustanova nije proglašena od posebnog interesa za Grad Bjelovar niti za Bjelovarsko-bilogorsku županiju, a uvidom u Odluku o popisu pravnih osoba od posebnog državnog interesa („Narodne novine“ broj 26/11., 12/12., 126/12., 15/15. i 105/15.) utvrđeno je da ista ustanova nije proglašena niti pravnom osobom od posebnog državnog interesa.

S obzirom da iz prikupljenih podataka i dokumentacije proizlazi da je dužnosnik Branimir Miler već imenovan na funkciju zamjenika predsjednika Nadzornog odbora trgovačkog društva Vodoprivreda Daruvar d.d. te da je funkciju člana Upravnog vijeća Županijske uprave za ceste Bjelovarsko-bilogorske županije, koja nije proglašena ustanovom od posebnog državnog interesa niti od posebnog ineteresa za jedinicu lokalne, odnosno područne (regionalne) samouprave obavljao od 8. srpnja do 23. rujna 2021.g., Povjerenstvo utvrđuje da se zahtjev za davanjem mišljenja povodom obavljanja navedenih funkcija, odnosi na situacije koje su već realizirane te upućuju na moguću povredu odredbi ZSSI-a. Zaprimljeni zahtjev stoga, u navedenom dijelu, sadržajno ne predstavlja zahtjev za davanjem mišljenja koje Povjerenstvo daje za buduće situacije, već predstavlja zahtjev dužnosnika za pokretanje postupka iz nadležnosti Povjerenstva iz članka 39. stavka 2. ZSSI-a o kojem će Povjerenstvo odlučivati u predmetu koji se vodi pod brojem P-181/21.

Slijedom svega navedenog, Povjerenstvo je donijelo mišljenje kao u izreci.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Branimir Miler, osobna dostava
2. Objava na internetskoj stranici Povjerenstva
3. Pismohrana